Kom sol, kom regn

«Kom sol, kom regn» er en norsk slagerballade som vant Melodi Grand Prix 1962, og som var Norges bidrag til Eurovision Song Contest samme år. Sangen ble sunget av Laila Dalseth i den norske finalen, og av Inger Jacobsen i Eurovision Song Contest. Den er komponert av Kjell Karlsen, med tekst av Ivar Andersen. I den internasjonale finalen ble «Kom sol, kom regn» nummer 10 av 16 deltakere.

Melodi Grand Prix 
Sangen var det femte og siste bidraget ut i Melodi Grand Prix 1962, som ble arrangert i Store Studio 18. februar 1962. Inger Jacobsen framførte den med lite orkester, mens jazzsangeren Laila Dalseth sang den med Kringkastingsorkestret. En jury bestående av fem mannlige, oslojournalister og konene deres stemte «Kom sol, kom regn» fram som vinner. Sangen fikk 65 poeng, bare to poeng foran andreplassen «Casablanca».

Vanligvis var det artisten som sang vinnersangen med stort orkester, som fikk representere Norge i Eurovision Song Contest. NRK gjorde dette året et unntak, og valgte Inger Jacobsen til å framføre den i konkurransen i Luxembourg. 

Vinnersangen fikk lunken mottakelse i pressen. Adresseavisen satte an tonen og skrev: «når 'Kom sol, kom regn' kunne bli den norske vinnermelodien, så må det vel bare skyldes at den ikke hadde særlig sterke konkurrenter i dette musikalske NM». Avisen konkluderte videre med at vinnerlåten «neppe levner Norge store sjanser i Luxembourg».

Eurovision Song Contest 
Sangen var det tiende bidraget ut på scenen om kvelden søndag 18. mars 1962, etter Frankrikes Isabelle Aubret med «Un premier amour» og før Sveits' Jean-Philippe med «Le retour». Da avstemningen var over, hadde det norske bidraget fått 2 poeng og kom på en delt tiendeplass blant 16 deltakere. Dette var Norges dårligste plassering i konkurransen til da. 

Jacobsen synger om jeg-personens følelser for sin kjæreste og forteller at «kom sol, kom regn» så vil hun alltid ha lykke når hun er med ham.

Innspilling 
Inger Jacobsen med Carsten Kloumans orkester. Innspilt 22. februar 1962. Utgitt på singlen Columbia 45GN 1698 i 1962.

Referanser 

Vinnersanger i Melodi Grand Prix
Norges bidrag til Eurovision Song Contest
Bidrag til Eurovision Song Contest 1962